Gek voorstel vir Yorkstraat sal ruimtelikheid verwoes
Joh Groenewald, George:
Graag wil 'n mens dankie sê vir al die vriendelike mense wat kommentaar gelewer het op die drie artikels in die reeks, "Waarom George so 'n gawe blyplek is" van 'n paar weke gelede.
Mense het gesê "ek stem saam", "dis reg, ek het nog nie so daaraan gedink nie", "het jy ook dit geweet?", "spyker op die kop", en so aan.
Ja, dit is so, met jou daaglikse doen-dinge midde-in die gemeenskap sien 'n mens nie altyd die groter prentjie nie. Ons in George is in soveel opsigte geseënd.
Dit is veral die eerste artikel, oor die ruimtelikheid van George, wat heelwat reaksie meegebring het. Daarin word hierdie volstrek eiesoortige aard van George beskryf – die wydheid van die hoofstraat met teruggeskowe besighede, die oopruimte-dorpsingange met parklandskappe, en die talle ander oop ruimtes wat deur die parke-mense netjies gehou word.
Dit is wat George onderskei van ander sentrums in die land en wat hom so 'n heel spesiale karakter gee. Die ruimte gee 'n gevoel van vryheid, van ordelikheid en van 'n gesonde omgewing.
Dit is wat inwoners koester en wat grootliks bydra om George te maak wat hy is: 'n gawe blyplek. "Ek stem, ek het dit nooit so besef nie."
In gesprekke kom 'n mens gou agter dat Georgiete bekommerd is oor voorstelle in 'n ruimtelike ontwikkelingsraamwerk van die munisipaliteit, wat 'n hele klomp idees het vir "verdigting". Byvoorbeeld, dat die parkeerterreine weerskante van Yorkstraat moet plek maak vir blokke en blokke hoë verdiepinggeboue.
Die visioen is vir Yorkstraat soos New York, met strate wat betonomsoomde windtonnels word. Canyons, noem hulle dit.
En wat word van al die gevestigde besighede en eiendomme aan die kante?
Nee wat, as die politici van die DA luister na wat in die harte van mense omgaan, sal hulle sulke vernietigende voorstelle wegskuif, ver weg. Om 'n voortreflike eienskap van George te wil verwoes, is minder as verstandig – trouens, dis onvolwasse.
Dankie nogmaals aan almal wat oor die mooi karakter van ons blyplek praat,
(Hoor! Hoor! Lees Joh Groenewald se artikels aanlyn by www.georgeherald.com deur "Joh Groenewald". Die onderskeie artikels het op 22 en 29 November en op 6 Desember verskyn. Red.)
Posted on: 13:40 Wed, 16 January 2019
Posted by: Joh Groenewald